الزكير ضد لؤنتيبيوتيك (ب نݣليزية: Antimicrobial Resistance، ب لفرانساوية: Résistance aux Antibiotiques) و لي ئيقدر ئيتنقّب غير ب AMR كاتݣال فاش واحد طاسيلة ميكروبية كاتكبر واخا كاين واحد لقد طالع د لؤنتيبيوتيك، يعني ملّخر مابقا كايسوݣر ليها والو باقي. فاش لميكروب كايشد زكير لمعاملة معاه كاتولي صعيبة كتر منين كانت عليه قبل وكايبزز ضوازي طالعين ولا كايفرض ݣاع تبدال د لؤنتيبيوتيك بشي واحد أخور مجهد عليه و لّي ئقدر يكون سوا غالي سوا مسموم لدات ؤلا بجوج. فاݣد بلّي سبايب د زكير لميكروبي هوما معدودين ولايني لمشهودين كتر بيها هوما تخدام لفايت قياسو د لؤونتيبيوتيك ولا تخدام لمرݣّع ديالهوم. لقضية ومافيها هيا هاد لمسالة ولّات خالقة واحد لموشكيل مفلّس عند مالين لعرف بضومين ديال صحة لعمومية ف لعالام كاملو وحتا د لمغريب مازهقوش منها، إيوا هادشي لي خلّا لويزارة د صحة لمغريبية و لمكتب لوطني د سلامة صحية د منتجات لغذائية و بشراكة معا لمنضامة د صحة لعالامية باش ئتصاوب واحد لبلان ستراتيجي بلدي كايهم لوقاية و لكونطرول د زكير ؤ لمقصود ديالو هيا تنقاص من لخطورية د هاد ضاهرة. زكير لباكتيري ئيقدر ئيكون طبيعي، "زكير طبيعي" داخل فلكروموزوم دلباكتيرية وكاين عند ݣاع الطواسل من نفس النوع بحال الزكير ديال شيريشية كولي ضد لݣليكوپيپتيد، بمعنى خور ماعمّر غاتكون شي شيريشية كولي كايفاري معاها لݣليكوپيپتيد.